ԱՄՓՈՓԱԹԵՐԹ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄԵՐ ԿԱՏԱՐԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ
	
	1. ՀՀ ֆինանսների նախարարություն
	19.08.2026 թ.

	
	N  01/34-3/22048-2026

	Նախագծով առաջարկվում է Հայաստանի Հանրապետության անկախության 35-ամյակին նվիրված տոնական միջոցառումների (այսուհետ՝ Միջոցառում) իրականացման նպատակով ՀՀ 2026 թվականի պետական բյուջեով նախատեսված ՀՀ կառավարության պահուստային ֆոնդից ՀՀ կրթության, գիտության, մշակույթի և սպորտի նախարարությանը (այսուհետ՝ ԿԳՄՍ նախարարություն) հատկացնել 1,326,969.8 հազ. դրամ:
Այդ կապակցությամբ հայտնում ենք, որ ներկայացված չէ Նախագծին կից նախահաշիվներում ներառված առանձին ծախսատեսակների գծով գնագոյացման վերաբերյալ տեղեկատվությունը:
	Ընդունվել է.
[bookmark: _GoBack]Նախագծի փաթեթը համալրվել է նախահաշվի որոշ ծախսատեսակների գնահարցումներով, իսկ որոշ ծախսատեսակների գծով՝ հիմնք են ընդունվել նախորդ տարիներին համանման ծառայությունների ձեռք բերման վերաբերյալ առկա տեղեկատվությունը:

	Միաժամանակ, հարկ է նշել, որ ՀՀ կառավարության պահուստային ֆոնդում առկա ֆինանսական միջոցները ծանրաբեռնված են ֆինանսատնտեսական նախարարական կոմիտեների նիստերում դրական դիրքորոշում ստացած նախագծերով, ուստի Նախագծով նախատեսվող ծախսերը ՀՀ կառավարությունում քննարկումների արդյունքներով առաջնահերթ և հրատապ համարվելու պարագայում, առաջարկում ենք պահուստային ֆոնդը չդիտարկել որպես նշված ծախսերի ֆինանսավորման աղբյուր, այլ վերջիններս իրականացնել ոլորտի այլ ծրագրերի օպտիմալացման հաշվին: 
	Ընդունվել է ի գիտություն:
Ներկայումս ՀՀ կրթության, գիտության, մշակույթի և սպորտի նախարարության 2026 թվականի պետական բյուջեի ընդհանուր հատկացումների շրջանակում ազատ դրամական միջոցները բացակայում են:

	Բացի այդ, Նախագծի վերաբերյալ ունենք հետևյալ դիտարկումը՝
-Նախագծի NN 2,3 հավելվածների համաձայն՝ ընդհանուր գումարից 1,031,453.5 հազ. դրամը նախատեսվում է հատկացնել «Բեգրաունդ Փրոդաքշն» ՍՊԸ-ին՝ բյուջետային ծախսերի տնտեսագիտական դասակարգման «Այլ ընթացիկ դրամաշնորհներ» հոդվածով՝ Հանրապետության հրապարակում ՀՀ անկախության 35-ամյակին նվիրված բացօթյա տոնական համերգի կազմակերպման միջոցառումներ իրականացնելու  համար:  	
Այդ կապակցությամբ հայտնում ենք, որ «Գնումների մասին» օրենքի 2-րդ հոդվածի 1-ին մասի՝ 
- 3-րդ կետի համաձայն՝  պատվիրատուի հատուցմամբ բոլոր տեսակի ծառայությունների ձեռք բերումը հանդիսանում է գնում,
- 1-ին կետի «զ» պարբերության համաձայն՝ պետությունից դրամաշնորհի կարգով միջոցներ ստացած իրավաբանական անձինք` դրամաշնորհի կարգով ստացված միջոցների հաշվին կատարվող գնումների մասով հանդիսանում են պատվիրատու:
Ելնելով վերոգրյալից և հաշվի առնելով, որ վերոնշյալ ընկերությանը դրամաշնորհի ձևով ֆինանսական միջոցներ հատկացնելու դեպքում այդ միջոցների հաշվին գնումները ընկերությունը պետք է իրականացնի գնումների մասին օրենսդրությամբ, առաջարկում ենք միջոցները հատկացնել բյուջետային ծախսերի տնտեսագիտական դասակարգման «գնումներ» հոդվածով՝ միջոցառման կազմակերպման ծառայությունների ձեռքբերումն իրականացնելով ԿԳՄՍ նախարարության միջոցով՝ գնումների մասին ՀՀ օրենսդրության պահանջներին համապատասխան:
	Չի ընդունվել:
ՀՀ կառավարության 2003 թվականի դեկտեմբերի 24-ի 1937-Ն որոշմամբ հաստատված ՀՀ պետական բյուջեից իրավաբանական անձանց սուբսիդիաների և դրամաշնորհների հատկացման կարգը նախատեսում է դրամաշնորհի տրամադրում ինչպես մրցութային կարգով, այնպես էլ՝ ուղիղ ձևով:
Հաշվի առնելով հարցի հրատապությունը, նախագծով առաջարկվում է ՀՀ կառավարության քննարկմանը ներկայացնել «Բեգրաունդ Փրոդաքշն» ՍՊԸ-ին գումարը որպես ուղիղ դրամաշնորհ (բյուջետային ծախսերի տնտեսագիտական դասակարգման «Այլ ընթացիկ դրամաշնորհներ» հոդված) հատկացնելու հարցը:
Մշակույթի զարգացման հիմնադրամի կողմից ՀՀ ԿԳՄՍ նախարարության կայքով հրապարակվել է «ՀՀ անկախության 35-ամյակի միջոցառումների հայեցակարգային առաջարկների հավաքագրում» հրավերը (հղումը՝ https://share.google/f7O5eFV7RyRlshyZl ),  հրապարակվել են միջոցառման իրականացման հայեցակարգային դրույթները, որոնց հիման վրա տնտեսվարողների կողմից ներկայացվել է թվով 6 ծրագիր՝ իրենց նախահաշիվներով: Երեքը գնահատվել են հայեցակարգին չհամապատասխանող, իսկ մյուս երեքից ընտրվել է «Բեգրաունդ Փրոդաքշն» ՍՊԸ-ի ծրագիրը: Կից ներկայացվում է նաև կազմակերպության կողմից ներկայացված լոգիստիկան՝ ծրագիրն իրականացնելու իրավունքների մասով:
Բացի այդ, ինչպես նշել է ֆինանսների նախարարությունը իր դիրքորոշման մեջ՝ «Բեգրաունդ Փրոդաքշն» ՍՊԸ-ն, որպես պատվիրատու, միջոցառման շրջանակում բոլոր տեսակի ծառայությունների ձեռք բերումը պարտավոր է իրականացնել գնումների օրենսդրությանը համապատասխան, իսկ բյուջետային ծախսերի տնտեսագիտական դասակարգման «գնումներ» հոդվածով՝ միջոցառման կազմակերպման ծառայությունների ձեռքբերումն իրականացնելիս՝ «Բեգրաունդ Փրոդաքշն» ՍՊԸ-ն պարտավորություն չի ունենա ապրանքների,  աշխատանքների, և ծառայությունների ձեռքբերնումն իրականացնել գնումների մասին օրենսդրությամբ սահմանված կարգով: Բացի այդ, ՀՀ օրենսդրությամբ նախատեսված է, որ ուղիղ դրամաշնորհի տրամադրման դեպքում տնտեսված գումարները պետք է հետ վերադարձվեն ՀՀ պետական բյուջե, իսկ ՀՀ գնումների մասին օրենսդրությունը նման դրույթ չի նախատեսում: 



